Kotimaisten kielten keskus

Kotimaisten kielten keskus (lyh. Kotus,Lyhenne tulee entisestä nimestä Kotimaisten kielten tutkimuskeskus  ) on Opetushallituksen alainen asiantuntijalaitos. Kotuksen tehtäviä ovat suomen ja ruotsin kielen käytön edistäminen ja niihin liittyvän tiedon tuottaminen, suomen ja ruotsin kielten huolto, neuvonta ja sanakirjatyö sekä kielenhuoltoon ja sanakirjoihin liittyvä tutkimus. Kotuksen tehtävänä on lisäksi seurata saamen kielten, romanikielen, karjalan kielen sekä suomalaisen ja suomenruotsalaisen viittomakielen käyttöä ja elvytystoimia. Laitoksen nykyinen nimi Kotimaisten kielten keskus otettiin käyttöön vuonna 2012.

Keskuksessa työskenteli vuonna 2021 yhteensä 69 henkilöä. Kotuksen toimitilat sijaitsevat Helsingissä Hakaniemenrannan virastotalossa.

 Historia 
Kotimaisten kielten keskus perustettiin 1. maaliskuuta 1976 nimellä Kotimaisten kielten tutkimuskeskus. Tuolloin yhdistettiin valtion tutkimuslaitokseksi erillisiä suomen ja sen sukukielten kielentutkimusyksiköitä ja -laitoksia, muun muassa E. N. Setälän perustama tutkimusarkisto Suomen suku, Nykysuomen laitos (kielitoimisto), Sanakirjasäätiö ja Suomen nimiarkiston säätiö. Tutkimuskeskukseen liitettiin myös ruotsin kielen huolto (Språkvård), murteiden ja nimistöntutkimus omaksi osastokseen. Suomen opetusministerinäkin toiminut fennougristi Lauri Posti oli tärkeä aloitteentekijä tutkimuskeskuksen toiminnan alkuvaiheessa.

Laitoksen johtajina ovat toimineet Tuomo Tuomi (1976–1994), Pauli Saukkonen, Pirkko Nuolijärvi (1998–2016) ja Ulla-Maija Forsberg (2016–2021). Nykyisen johtajan, filosofian tohtori Leena Nissilän virkakausi alkoi 1. lokakuuta 2021.

Kotimaisten kielten keskus yhdistyi Opetushallitukseen vuoden 2026 alussa osana laajempaa sivistyshallinnon uudistusta. Kotuksesta tuli yksi Opetushallituksen osastoista, ja keskuksen aiemmat osastot muuttuivat yksiköiksi. Kotuksen hallinto- ja viestintäyksikkö sekä tietohallintoyksikkö lakkautettiin ja yhdistettiin Opetushallituksen toimintoihin. Kotuksen tehtävät säilyivät uudistuksessa entisenlaisina.

 Toiminta 
Kotimaisten kielten keskuksessa on laaja kirjasto sekä laajat kielitieteelliset arkistot; muun muassa Nimiarkisto, johon on kerätty suurin osa Suomen alueen muistinvaraista paikannimistöä; Suomen murteiden sana-arkisto, jonka pohjalta laaditaan Suomen murteiden sanakirja; sekä Suomen kielen nauhoitearkiston puhutun kielen aineistot. Keskuksen julkinen aineistopalvelu Kaino avattiin vuonna 2006.

Kotimaisten kielten tutkimuskeskus julkaisi vuosina 1990–1995 kolmiosaisen, lähes 100 000 hakusanaa sisältävän Suomen kielen perussanakirjan, joka kuvaa nykyisen yleiskielen sanastoa ja antaa ohjeita sanojen käytöstä. Perussanakirjan CD-ROM-versio ilmestyi vuonna 1997 ja sen seuraaja Kielitoimiston sanakirja vuonna 2004. Kielitoimiston palvelupuhelin neuvoo kielenkäytön ja yleiskielen ongelmissa.

Kotimaisten kielten keskuksen yhteydessä toimivat suomen kielen, ruotsin kielen, saamen kielten, viittomakielten, romanikielen ja karjalan kielen lautakunnat, jotka antavat alaansa kuuluvia kieliä ja niiden käyttöä koskevia periaatteellisia tai yleisluonteisia suosituksia. Kotuksella on edustaja suomen ja ruotsin kielen lautakunnissa, ja se koordinoi muiden kielilautakuntien toimintaa.

 Organisaatio 
Keskukseen kuuluvat yksiköt ja niiden tehtäväalueet ovat seuraavat:
 kielenhuoltoyksikkö (Kielitoimisto): suomen yleiskielen kehittäminen ja huolto sekä kielenkäyttöä koskevat suositukset ja kielineuvonta
 ruotsin kielenhuolto- ja sanakirjayksikkö: ruotsin kielen ja ruotsinkielisen nimistön huolto, sanakirjatyö ja tutkimus
 sanakirjayksikkö: suomen kieltä kuvaavien yksi- ja kaksikielisten sanakirjojen laadinta.

 Henkilöstö 
Vuonna 2021 Kotuksessa työskenteli 69 henkilöä, joista naisia oli 53 ja miehiä 16. Henkilöstön keski-ikä oli 51,6 vuotta. Korkeakoulututkinnon oli suorittanut 94,2 % työntekijöistä ja tutkijakoulutuksen (tohtori tai lisensiaatti) 29,0 % työntekijöistä.

 Suomen kielen tulevaisuus -palkinto 
Suomen kielen tulevaisuus -palkinto on Kotimaisten kielten keskuksen jakama suomalainen tunnustuspalkinto. Palkinto on tarkoitus jakaa sellaiselle organisaatiolle, järjestölle tai henkilölle, joka toiminnallaan edistää suomen kielen monipuolista käyttöä ja vahvistaa siten suomen kielen roolia monikielisessä maailmassa.

 Katso myös 
 Kielikello
 Språkbruk
 Suomen kielenhuolto

 Lähteet 

 Aiheesta muualla 

 Kotimaisten kielten keskuksen kotisivut
 Kotuksen julkaisut
 Kotus-blogi
 Kotimaisten kielten keskuksen aineistopalvelu

*